**Sukukirje 2019**

**Syyskostit ja vuosikokous**
Seuran syyskostit ja vuosikokous järjestetään sunnuntaina 8.9.2019 klo 12 Asikkalassa Urajärven vanhalla koululla osoitteessa Urajärvenraitti 151. Koulun pihalla pelaamme sään salliessa kyykkää. Kyykkää voi tulla pelaamaan jo klo 11.

Ilmoittaudu ruokajärjestelyjä varten 31.8.2019 mennessä Eevi Pöystille puh. (03) 766 2915 arkipäivisin ja 0400 255 332 muina aikoina. Voit ilmoittautua myös sähköpostitse eevi.poysti(at)ispalvelu.fi Ilmoita myös, mikäli noudatat erityisruokavaliota. Kosteissa on mahdollisuus ruokailuun, joka on omakustannushintainen (varaa käteistä mukaan).

Järjestämme tällä kertaa myös arpajaiset tilavuokran kattamiseksi. Tuo mukanasi arpavoittoja!

**Meneillään olevat hankkeet**
Tämän vuoden toimintasuunnitelmassa on kolme hanketta, joita edistävät sukuneuvoston nimeämät työryhmät. Sukuni tarinat elävät –hankkeen kautta tavoitteena on toteuttaa ”iltasatukirja” –tyyppinen teos, jonka kuvat ja kertomukset pohjautuvat suvun jäsenten kertomuksiin tositapahtumista. Löydä juuresi Karjalasta –hankkeen tavoitteena on suvun vanhojen asuinsijojen GPS-paikannus nykyisille kartoille nykytekniikoita hyödyntäen. Kolmas hanke on Suvun valokuva-albumi, jolla täydennetään 2012 ilmestynyttä sukukirjaa digitaalisesti ja valokuvakirjatekniikalla.

**Jantuset karjankasvattajia idän aroilta - DNA-sukututkimus**

Jantusen suvun miehistä on teetetty kaksi isälinjan Y-dna –testiä amerikkalaisella Family Tree DNA-laboratoriolla. Niiden mukaan Jantuset ovat haploryhmää R eli ”Raulinpoikia” ja tarkemmin pohjoisempaa Itä-Euroopan ja Skandinavian haaraa R1a. Jantuset ovat siis noin 5000 vuotta sitten Eurooppaan saapuneita jamnoja - paimentolaisia ja karjankasvattajia Venäjän ja Ukrainan aroilta. Siellä syntyi R1ageenimutaatio jo paljon varhaisemmin, arviolta n. 30 000 vuotta sitten.

Pääpiirteissään Raulin klaani on tullut vuosituhansien kuluessa Saharan eteläpuolisesta Afrikasta Arabianniemimaan kautta Kaspianmeren itäpuolelta kohti pohjoista ja länttä. Noin 30 000 vuotta sitten haploryhmä jakaantui geenimutaatioiden myötä kahteen haaraan: R1a ja R1b. Näistä R1a-haara on tyypillinen Itä-Euroopassa ja Skandinaviassa, kun taas R1b-haara on tyypillinen Länsi-Euroopassa. Raulinpoikien kolmas pääalue on Etelä-Aasia, jossa esiintyy erityisesti haploryhmää R2. Tämä ryhmä erosi pääryhmästä noin 25 000 vuotta sitten. Hieman enemmän tietoa juurista [PDF-dokumentista](http://www.jantusensukuseura.fi/Y_DNA%20R1a%20mist%C3%A4%20Jantuset%20tulivat%20Suomeen_net.pdf).

Jos olet kiinnostunut DNA-tutkimuksesta esim. omalta osaltasi, niin ota yhteyttä Seija Halmeeseen, yhteystiedot alla. Lisätietoja geneettisestä sukututkimuksesta saat esimerkiksi Kurrin sukuseuran Internet-sivuilta osoitteesta <http://www.kurrinsuku.net>.

**Sukuseuran tuotteet**
Julkaisimme joulukuussa 2017 Aili Jantusen kirjoittaman ”Kurkistuksia muistin hämärään”-muistelmateoksen. Kirja on nidottu, 263 sivua ja sen hinta on 12 euroa. Voit tilata kirjan soittamalla Seija Halmeelle (yhteystiedot alla) tai tilaamalla verkkokaupastamme tai poiketa ostamaan sen Pöystin Isännöintitoimistosta Vääksystä (Kustaankuja 2, 2. kerros).

Aili Jantusen sisar Krista Sands on kääntänyt kirjan englanniksi ja täydentänyt sitä omilla muistikuvillaan. Englanninkielinen verkkoversio ”Glimpses into the Twilight of Memories” on julkaistu sukuseuran verkkosivuilla. Verkkokirja on ilmainen.

Muita seuran tuotteita ovat vaakuna-aiheiset postimerkkiarkit, sukukirjat 1998 ja 2012 sekä kipsinen sukuvaakuna. Voit tutustua tuotteisiin ja tilata niitä [verkkokaupassamme](http://www.jantusensukuseura.fi/sukukirja.html) [Tilaussivu](https://www.karjalanliitto.fi/admin/pages/preview.php?url=https%3A%2F%2Fwww.karjalanliitto.fi%2Fkarjalan-liitto%2Fjasenyhteisot%2Fsukuseurat%2Fjantusen-sukuseura-ry%2Ftule-mukaan%2Ftuotemyynti.html). Tuotteita on myynnissä myös vuosikokouksen yhteydessä Urajärvellä. Postitse toimitettaessa lähetyksiin lisätään toimituskulut. Sukuviirimme on tilattavissa suoraan Helsingin Lipputehtaalta. Viirin voi tilata omaan lipputankoon sopivan kokoisena osoitteesta jukka(at)helsinginlipputehdas.fi tai soittamalla numeroon (09) 561 72222 tai 040 5811595 / Jukka Holopainen. Suosituskoko viirille on puolet lipputangon pituudesta. Neljämetrisen viirin hinta on n. 66 euroa ja viisimetrisen n. 87 euroa. Tilauksen hintaan lisätään toimituskulut n. 20 euroa. Toimitusaika on kaksi-kolme viikkoa.

**Sukuseuran suljettu Facebook-ryhmä**
Seuralle avattiin Facebookissa oma suljettu ryhmä syksyllä 2015. Jäseneksi ryhmään pääsee pyytämällä jäsenyyttä ryhmän [Facebook-sivuilta.](https://www.facebook.com/groups/1657397371207616/) Apua saa tarvittaessa sähköpostilla juhani.jantunen(at)elisanet.fi

**Internet-sivut**
[Seuran nettisivusto](https://www.karjalanliitto.fi/karjalan-liitto/jasenyhteisot/sukuseurat/jantusen-sukuseura-ry.html) on siirretty Karjalan Liiton sivuston alle. Osaa tiedoista puuttuu vielä.

Uudella sivustolla julkaistaan [”Jantsen blogia”](https://www.karjalanliitto.fi/karjalan-liitto/jasenyhteisot/sukuseurat/jantusen-sukuseura-ry/blogi.html), jonka ensimmäinen Timo Jantusen tekemä kirjoitus on nyt julkaistu. Sivuston kautta saat myös tietoa seuran toiminnasta ja ajankohtaista sukuseuran kuulumisista. Sivustolla on hallituksen jäsenten henkilökohtaiset [yhteystiedot](https://www.karjalanliitto.fi/karjalan-liitto/jasenyhteisot/sukuseurat/jantusen-sukuseura-ry/hallinto.html). Ota rohkeasti yhteyttä missä tahansa sukuasiassa.

**Jäsenmaksu 2019**
Seuran jäsenmaksu tälle vuodelle on 20 euroa ja alle 15-vuotiailta 6 euroa. Jäsenmaksu menee lyhentämättömänä Karjalan Liitolle, ja siksi maksu koskee myös ainaisjäseniä. Maksamalla jäsenmaksun saat käyttöösi Liiton edut, mm. 4 kertaa vuodessa ilmestyvän Karjalan Kunnaat –lehden.

Suorittakaa jäsenmaksut seuran tilille elokuun loppuun mennessä. Osoitemuutokset voi ilmoittaa Paula Pöystille (yhteystiedot alla) tai verkkosivujen kautta Jäsentietojen muutos -lomakkeella.

Aurinkoista kesää!

Asikkalassa juhannuksena 2019
*Seija Halme*